CELEX: 32021D1027
Language: sl
Date: 2021-06-22 00:00:00
Title: Sklep Sveta (EU) 2021/1027 z dne 22. junija 2021 o tem, da se Evropski komisiji – Uradu za vodenje in plačevanje posameznih pravic (PMO) – zaupa izvajanje pooblastil, prenesenih na organ za imenovanja in organ za sklepanje pogodb o zaposlitvi v zvezi z zavarovanjem za primer poklicne bolezni ali nesreče

24.6.2021   
               
               
                  SL
               
               
                  Uradni list Evropske unije
               
               
                  L 224/29
               
            
         SKLEP SVETA (EU) 2021/1027
         z dne 22. junija 2021
         o tem, da se Evropski komisiji – Uradu za vodenje in plačevanje posameznih pravic (PMO) – zaupa izvajanje pooblastil, prenesenih na organ za imenovanja in organ za sklepanje pogodb o zaposlitvi v zvezi z zavarovanjem za primer poklicne bolezni ali nesreče
         SVET EVROPSKE UNIJE JE –
         ob upoštevanju Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije, določenih v Uredbi Sveta (EGS, Euratom, ESPJ) št. 259/68 (1), ter zlasti člena 2(2) navedenih kadrovskih predpisov in člena 6 navedenih pogojev za zaposlitev,
         ob upoštevanju Sklepa Sveta (EU) 2017/262 z dne 6. februarja 2017 o določitvi organa za imenovanje in organa za sklepanje pogodb o zaposlitvi generalnega sekretariata Sveta ter razveljavitvi Sklepa 2013/811/EU (2),
         ob upoštevanju naslednjega:
         
                     (1)
                  
                  
                     Uradniki in drugi uslužbenci Evropske unije so zavarovani za primer poklicne bolezni ali nesreče na podlagi člena 73 Kadrovskih predpisov za uradnike Evropske unije (v nadaljnjem besedilu: Kadrovski predpisi) ter členov 28 in 95 Pogojev za zaposlitev drugih uslužbencev Evropske unije (v nadaljnjem besedilu: Pogoji za zaposlitev). V skladu s členom 73 Kadrovskih predpisov, so pogoji tega zavarovanja določeni v skupnih pravilih, ki so jih sporazumno določile vse institucije in ki jih je 13. decembra 2005 evidentiral predsednik Sodišča Evropske unije.
                  
               
                     (2)
                  
                  
                     Urad za vodenje in plačevanje posameznih pravic (v nadaljnjem besedilu: PMO) Evropske komisije je pristojen za vodenje in plačevanje finančnih pravic osebja Komisije, na podlagi sporazumov o ravni storitve pa tudi osebja nekaterih drugih institucij in organov Unije.
                  
               
                     (3)
                  
                  
                     V skladu s sporazumom o ravni storitve, sklenjenim 3. maja 2019 med PMO in generalnim sekretariatom Sveta, je PMO pristojen za vodenje in plačevanje posameznih pravic, pokojninskih pravic in nadomestil za brezposelnost osebja generalnega sekretariata Sveta. Na teh področjih PMO izvaja nekatera pooblastila organa za imenovanja in organa za sklepanje pogodb o zaposlitvi v skladu s Sklepom Sveta (EU) 2019/792 (3).
                  
               
                     (4)
                  
                  
                     Sporazum o ravni storitve z dne 3. maja 2019 med drugim določa, da se obseg storitev, ki jih ponuja PMO, lahko razširi na upravljanje zavarovanja za primer poklicne bolezni ali nesreče osebja generalnega sekretariata Sveta. Glede na to, da so pogoji v zvezi s tem zavarovanjem skupni vsem institucijam in da ima PMO potrebne zmogljivosti in izkušnje, je take storitve primerno zaupati PMO.
                  
               
                     (5)
                  
                  
                     Za učinkovit prenos takih storitev bi moral Svet izvajanje ustreznih pooblastil, prenesenih na organ za imenovanja in organ za sklepanje pogodb o zaposlitvi za osebje generalnega sekretariata Sveta, zaupati PMO.
                  
               
                     (6)
                  
                  
                     Za zagotovitev pravne varnosti za osebje generalnega sekretariata Sveta bi bilo treba jasno navesti, da je treba vloge in pritožbe v zvezi z zavarovanjem za primer poklicne bolezni ali nesreče vložiti pri Evropski komisiji. Zaradi enakega razloga bi bilo treba jasno navesti, da se pritožbe na Sodišče Evropske unije vložijo proti Komisiji –
                  
               SPREJEL NASLEDNJI SKLEP:
         
            Člen 1
            
               1.   Izvajanje pooblastil, prenesenih s Kadrovskimi predpisi na organ za imenovanja in s Pogoji za zaposlitev na organ za sklepanje pogodb o zaposlitvi, kar zadeva osebje generalnega sekretariata Sveta, se zaupa Uradu za vodenje in plačevanje posameznih pravic Evropske komisije, v zvezi z uporabo člena 73 Kadrovskih predpisov ter členov 28 in 95 Pogojev za zaposlitev.
            
            
               2.   Vloge in pritožbe v zvezi z zadevami iz odstavka 1 tega člena se vložijo pri organu za imenovanja ali organu za sklepanje pogodb o zaposlitvi Komisije v skladu s členom 90c Kadrovskih predpisov ter členoma 46 in 117 Pogojev za zaposlitev. Pritožbe na Sodišče Evropske unije v zvezi z zadevami iz odstavka 1 tega člena se vložijo proti Komisiji v skladu s členom 91a Kadrovskih predpisov ter členoma 46 in 117 Pogojev za zaposlitev.
            
         
         
            Člen 2
            Ta sklep začne veljati 1. julija 2021.
         
         
            V Luxembourgu, 22. junija 2021
            
               
                  Za Svet
               
               
                  predsednica
               
               A. P. ZACARIAS
            
         
         
            (1)  UL L 56, 4.3.1968, str. 1.
         
            (2)  UL L 39, 16.2.2017, str. 4.
         
            (3)  Sklep Sveta (EU) 2019/792 z dne 13. maja 2019 o tem, da se Evropski komisiji – Uradu za vodenje in plačevanje posameznih pravic (PMO) – zaupa izvajanje nekaterih pooblastil, prenesenih na organ za imenovanja in organ za sklepanje pogodb o zaposlitvi (UL L 129, 17.5.2019, str. 3).